
আরো খবর
প্রকৃতির ওপর হস্তক্ষেপ করে হাওরে কিছু করা ঠিক হবে না : পানিসম্পদ মন্ত্রী
নিজস্ব প্রতিবেদক
১৫ মার্চ ২০১৮,বৃহস্পতিবার, ০০:০০

 
পানিসম্পদ মন্ত্রী আনোয়ার হোসেন মঞ্জু বলেছেন, প্রকৃতির ওপর হস্তক্ষেপ করে হাওরে কিছু করা ঠিক হবে না। তিনি বলেন, হাওরে আকস্মিক বন্যাজনিত সমস্যা মোকাবেলা সুনির্দিষ্টি পরিকল্পনা নিয়ে কাজ করতে হবে। 
গতকাল রাজধানীর সিরডাপ মিলনায়তনে ‘হাওরবাসীর জীবন-জীবিকা’ শীর্ষক গবেষণা প্রতিবেদন উপস্থাপন অনুষ্ঠানে তিনি এ কথা বলেন। প্রতিবেদনটি উপস্থাপন করেন সেন্টার ফর কাইমেট চেঞ্জ অ্যান্ড এনভায়রনমেন্টাল রিসার্চের ওয়াটার রিসোর্চ ম্যানেজমেন্ট স্পেশালিস্ট প্রবাল সাহা। ‘হাওরবাসীর জীবন-জীবিকা’ শীর্ষক এই গবেষণা পরিচালনা করে ব্র্যাক বিশ্ববিদ্যালয়ের আওতাধীন ‘সেন্টার ফর কাইমেট চেঞ্জ অ্যান্ড এনভায়রনমেন্টাল রিসার্চ’।
বেসরকারি উন্নয়ন সংস্থা ব্র্যাক, সেভ দ্য চিলড্রেন এবং ওয়ার্ল্ড ভিশনের যৌথ আয়োজনে এ অনুষ্ঠানে পানিসম্পদ মন্ত্রী আরো বলেন, হাওরে অনেকগুলো সমস্যা একসাথে বিরাজমান থাকে। তাই আমাদের অগ্রাধিকারভিত্তিতে পরিকল্পনা করে কাজ করতে হবে। তিনি বলেন, হাওরের সমস্যা এত জটিল যে আমরা সব সমস্যা একসাথে সমাধান করতে পারব না। সব নদীর ভাঙন আমরা রোধ করতে পারব না। আবার চাইলেও সব নদীর খনন আমরা করতে পারব না। কারণ আমাদের সম্পদের সীমাবদ্ধতা আছে। মন্ত্রী বলেন, ‘জেলা, ইউনিয়ন পরিষদসহ সর্বস্তরে আমরা সবাই ঐক্যবদ্ধভাবে কাজ করলে আমাদের জিডিপি প্রবৃদ্ধি ১০ গুণ বেশি হতে পারত। আর অপচয়, যেটিকে অনেকে দুর্নীতি হিসেবে অভিহিত করে থাকেন, তা বন্ধ করা সম্ভব হলে জিডিপি প্রবৃদ্ধি ২ শতাংশ বেশি হতো। 
বিশেষ অতিথির বক্তব্যে অর্থ ও পরিকল্পনা প্রতিমন্ত্রী মুহাম্মদ আবদুল মান্নান বলেন, হাওরে বিশেষ বরাদ্দ দিতে হবে এবং সেখানে সব ধরনের কর্মকাণ্ড সম্পন্ন করতে হবে পরিবেশকে মেনে চলেই। 
ব্র্যাকের পরিচালক কে এ এম মোর্শেদের সঞ্চালনায় অনুষ্ঠানে আরো বক্তব্য রাখেন পানিসম্পদ মন্ত্রণালয়ের সিনিয়র সচিব ড. জাফর আহমেদ খান, সেভ দ্য চিলড্রেনের ডেপুটি কান্ট্রি ডিরেক্টর ইশতিয়াক মান্নান, ব্র্যাকের সমন্বিত উন্নয়ন কর্মসূচির প্রধান শ্যাম সুন্দর, ওয়ার্ল্ড ভিশনের হিউম্যানটেরিয়ান অ্যান্ড ইমার্জেন্সি অ্যাফেয়ার্সের পরিচালক ডোলন যোসেফ গোমেজ এবং ইটনার ভাইস চেয়ারম্যান মাসুমা আক্তার। 
গত বছর আকস্মিক বন্যায় হাওরবাসীর জীবন-জীবিকা ও আয়ের ওপর নেতিবাচক প্রভাব পড়ে। তাদের সামগ্রিক উন্নয়নে যুক্তরাজ্যের দাতা সংস্থা ইউকেএইডের অর্থায়নে ও ইউনাইটেড ন্যাশন্স অফিস ফর প্রজেক্ট সার্ভিসেসের (ইউএনওপিএস) ব্যবস্থাপনায় ‘ফ্যাশ ফাড রিকভারি প্রজেক্ট’ (এফএফআরপি) গ্রহণ করা হয়। প্রকল্পটি যৌথভাবে বাস্তবায়ন করছে ব্র্যাক, সেভ দি চিলড্রেন ইন্টারন্যাশনাল ও ওয়ার্ল্ড ভিশন। 
গবেষণা প্রতিবেদনে হাওরবাসীর সমস্যা মোকাবেলায় স্বল্প সুদে ব্যাংক ঋণের ব্যবস্থা, বাঁধ নির্মাণ ও সংস্কারের উদ্যোগ নেয়া, দীর্ঘমেয়াদি কৃষিজ পরিকল্পনা, আপৎকালে জলমহাল উন্মুক্তকরণ, দুর্যোগপূর্ণ আবহাওয়ার আগাম সতর্কতার জন্য কারিগরি উন্নয়ন ঘটানোর সুপারিশ করা হয়।

